
REDAKCIJOS ŽODIS. 


Mes, Rytų lietuviai, gyvendami itin sunkiose 
sąlygose politiniu ir ekonominiu atžvilgiu, turime 
atsakomingą ir labai svarbų uždavinį spręsti. Nuo to, 
kaip mes sugebėsim tą uždavinį išspręsti, pareis 
mūsų ateitis. Prieš keletą šimtmečių mūsų krašte 
kūrėsi visos Lietuvos židinys su Vilniaus sostine. 
Tas židinys, kiek užgesęs didžiausiu priespaudos 
metu, prieš Didįji karą ir karo metu buvo vėl gra- 
žiai suliepsnojęs. Dabar tos liepsnos kaip ir nesimato. 

Čia mes turime giliai susirūpinti; turime ne vien 
išlaikyti savo tautybę, gindami ją nuo gresiančio pa- 
vojaus, bet ir, kiek galima, pakelti kultūrinę ir eko- 
nominę mūsų būtį. Šiam tikslui pasiekti būtinai, neiz 
kalingas sutartinis visų mūsų inteligentų darbas; pa- 
saulėžiūros skirtumai čia neturėtų perdaug kliudyti 
vieningam tautos darbui; savybės tolerancija tas 
kliūtis juk galėtų pašalinti, ar bent sumažinti. Prieš 
dvejus trejus metus juk dar galima buvo surasti 
bendras žodis mūsų tautiniame darbe. Tik nuo 
1927 metų pradėjo veikti skirstymo, skaldymo ir nea- 
pykantos letena Vilniaus inteligentų tarpe; šiemet 
skiillmas ėmė reikštis jau ir mūsų sodžiuje. 

Šiame redakcijos žodyje nenagrinėsime visų 
skilimo priežasčių, turim tik griežtai pareikšti, jog 
pozicijos spaudoj daromi priekaištai, o ypač įtari- 
mai, būk kai kurie Vilniaus lietuviai demokratai esą 
jau pakeitę Varšuvos kryptimi savo nusistatymą 
Vilniaus klausimu, yra visai neteisingi, daromi be 
abejo grynai demagoginiais sumetimais, daromi tuo 
tikslu, kad patikrintų viešpatavimą kunigų ir kai ku- 
rių pasaulininkų inteligentų grupei, kuri, pasinau- 
dojusi politinėmis aplinkybėmis, paėmė į savo ran- 
kas visas visuomenės duodamas aukas, jokios visuo- 
menės nerinkti skelbiasi šio krašto lietuvių atstovais, 
labai ištikimais katalikų tikybos idealams. Iš iš tų 
lietuvių grupės spaudos  kuoaiškiausiai matome, 
jog tie atstovai, nors ir sakosi gyveną krikščionybės 
idealais, bet tikrai tai tikybą vartoja tik kaip įrankį 
minėtajam tikslui atsiekti, nes jeigu jiems iš tikrųjų 
pirmoj eilėje tikyba rūpėtų, tai negalėtų gi būti jų 


» 


spaudoj tiek daug neapykantos, netiesos ir neteisy- 
bės, prieš ką jau ne tik Vilniaus, lietuvių bet ir so 
džius pradėjo kelti protestus. 

Nesvajojame ir nereikalaujame buvusios „idi- 
liškos" vienybės grąžinti: gyvenimas nestovi vietoje, 
kas buvo, nebegali būti grąžinta; jei norima tačiau, 
kad visos jėgos būtų įtrauktos į mūsų kultūrinį darbą, 
ir jei norima, kad tas darbas duotų daugiau teigiamų 
vaisių, tai dabartinė nenormalė padėtis, kurioj pa- 
triotizmo ir tautinio darbo organizavimo monopolį 
pasisavino nedidelė konservatyvinių pažiūrų visuo- 
menės grupė, kuri nori kai kuriuos pažangiuosius vei- 
kėjus visai išstumti iš visuomenės, turi būti likvi- 
duota, bendradarbiavimas turi būti paremtas savy- 
bės tolerancija-ir lygybės dėsniais. Švietimo organi- 
zacijų lenktynės ne tik negali kenkti mūsų kultūri- 
niam darbui, bet tik padėti, taigi čia lenktynės yra 
labai naudingos. Mūsų laikraštis, reikšdamas žymios 
dalies Vilniaus pasaulinių inteligentų mintis, ne 
tik nesirūpins politikos atžvilgiu lietuvių visuomenės 
skaldyti, bet nušviesdamar“ neigiamas mūsų gyve- 
nimo savybes, kurios kilo ne vien del svetimųjų 
kaltės, bet ir del mūsų pačių asmeninių susirėmimų, 
suteikdamas skaitytojams daug naudingų ir įdomių 
žinių, kvies į sutartinį 'darbą ir sieks mūsų krašto 
darbo žmonių laisvės ir gerovės. 


Pažangiosios visuomenės 
dalies žodis. 


Išgirdę, kad „Vilniaus Žodis“ bus leidžiamas, 
jaučiame gyvo reikalo prabilti jame į Rytų Lietuvos 
visuomenę. Jei mūsų mintys pilnai ir neatatiktų lai- 
kraščio redakcijos nusistatymo, vis delto prašom šį 
mūsų raštą įdėti, nes „Vilniaus Žodis“ be abejo tur 
spiesti visą šio krašto pažangiąją visuomenę, kuri 
ieško tobulesnių gyvenimo būdų ir savitarpio san- 
tykių. - 

Mes norime, kad kultūrinis Rytų lietuvių dar- 
bas plistų ir eitų visokeriopomis minties kryptimis, 
ne vienpusiškai, kaip iki šiol kad buvo įprasta. 


Mes matome, kad šio krašto lietuviai jau tiek- 


yra išprusę, kad negali tenkintis vien senoviška kon- 

servatyvine pasaulėžiūra. Dabartinė Vilniaus krašto 
lietuvių spauda daugelį mūsų tiek mieste, tiek so- 
džiuje nepatenkina; jau pasireiškė ir toliau vyksta 
griežtesnis pasaulėžiūrų susiskirstymas. Tai yra natu- 
ralu, tai tik parodo, kad šio krašto visuomenė yra 
gyvas, sveikas organizmas; ir mes linksmai žiūrim 
į šio krašto lietuvių ateitį neveizint buvusios mūsų 
tautiečių praeities. Tie, kur ligšiolei liko per bažny 
čią nenutautinti, nebenutautės, nes, jei ten jaučia nuo- 
skaudą savo tautai, į tokią bažnyčią jie nė neis. 
Vietoj kunigo turės ir savo tarpe vadų, kurie kalbė- 
dami daugiau apie žemiškus dalykus per mokyklą, 
laikraštį, ūkio, kultūros ir kitas draugijas padės susi- 
kurti gyventojams geresnį, jaukesnį gyvenimą, pa- 
likdami tikybos ir pasaulėžiūros dalykus kiekvieno 
laisvai nuožiūrai. 

Taigi, šio krašto lietuviai pradeda sakyti skir- 
tingas savo nuomones; senovišką vienybę turės pa- 
keisti koalicinė lygių su lygiais vienybė ir ji, be abe- 
jo, turės anksčiau ar vėliau įvykti, o dabar eina sa- 
vybės vadinamųjų dešiniųjų ir kairiųjų kovos. 

Griežtai tos kovos pasireiškė nuo 1927 m. ka- 
da oficiališkai buvo įkurta „Kultūros“ švietimo drau- 
gija, kada del rinkimų į Lenkų Valstybės Seimą ir 
Senatą nestengė vietos lietuviai susitarti. Bendras 
darbas juo tolyn, juo labyn darėsi nebegalimas, pra 
dėta kai kurių vadų mėgti vadintis „geraisiais“ lie- 
tuviais, kitiems taikant įvairius nemalonius epitetus 
tik del to, kad jie gal ne tokių ortodoksinių pažiūrų 

Pažangesniuosius lietuvius pradėta vieną po ki- 
to stumti iš senųjų dešiniųjų organizacijų, kai kurie 
ir patys pasitraukė ir dabar jau veik jų ten nebeliko. 
Pasilikti, ypač svarbiausiose organizacijose: Laikina- 
jam Komitete, Labdarybės ir Ryto švietimo draugi- 
jose nebėra galima štai del ko: 

Vilniaus krašto lietuvių visuomenė del nepa- 
lankios praeities, ekonomiškai yra silpna ir savo 
kultūrines organizacijas testengia išlaikyti visos lie- 
tuvių visuomenės aukomis. Visos aukos globoja- 
mos „Laikinajam Komitete“. Todėl šita įstaiga visi 
susirūpinę ir norėtų, kad tos surinktos lietuvių au- 
kos būtų tiksliau naudojamos. Tuo tarpu dabartiniai 
Laikinojo Komiteto vadai, nemėgdami visuomenės 
kontrolės, nė rinkimų jau treti metai nedaro nebeduo- 
dami visuomenei jokios apyskaitos. 

Labdarybės draugijos vedėjai nebejsileidžia 
draugijon inteligentų ir šiaip nepatinkamų jiems pa- 
žiūrų vietos lietuvių, laikydami bendrabučiuos net tur- 
tingų tėvų jiems tinkamus moksleivius šelpia, šalin- 
dami ir gerus neturtingus mokinius tik nepatinka- 
mų jiems pažiūrų. 

„Ryto“ švietimo draugija mokytojams, tik del 
pažiūrų skirtumo, nelygiai moka: vieniems daugiau, 
kitiems menkiau. 

Šiems paminėtų organizacijų veikimo netobu- 
lumams paremti faktų yra daug ir stambių ir smul- 
kių. Jiems išskaityti reiktų surašyti ištisa litanija. 
Bet mažam laikrašty ir vietos būtų maža ir antra 
vertus tuo tarpu nėra reikalo. Neskelbtini tie nema- 
lonūs faktai fakteliai dar ir del to, kad tuoj turės 
įvykti mokytojų visuotinis susivažiavimas, kuriame 
bus vieta visas švietimo darbininkų nuoskaudas ir 
iš saviškių pusės iškelti. Labdarybės draugijos. vi- 
suotiniam susirinkime taip pat atsiras vienas kitas 
žmogus, kurs drįs jos veikimo netobulumus palie- 
sti. Na, o tada ir Laikinojo Komiteto vadai noroms 


nenoroms turės pagalvoti apie savo nenormalų vaid- 
menį vietos lietuvių gyvenime. 

Tad vien tik del čia bendrais bruožais pasaky- 
tų dalykų visi laisvesnių pažiūrų lietuviai negali to- 
se organizacijose dalyvauti ir savais balsais remti 
neteisingus dabartinių viešojo Vilniaus krašto lietu- 
vių gyvenimo vadų vardo pasisavintojus. Be to, visi 
geros valios lietuviai negali leisti įsigyventi minčiai, 
kad mažumų teisėmis gyvenanti tauta galėtų leisti 
savo tarpe iš5ujoti diktatūrai. Nepriklausomai gyve- 
nančioms tautoms gal kartais diktatūra naudinga ar 
bent pakenčiama, nes ten yra savo administracija, 
teismas ir kiti valstybinio aparato veiksniai. Bet tau- 
tos daliai, gyvenančiai mūsų situacijoj, diktatoriai 
neįmanomi, nes jie gali pavirst tik uzurpatoriais ir 
intrigų lizdais. 

Taigi, mes pažangieji griežtai kovosim, kol pas 
mus visi vietos lietuviai sugebės sudaryt lygiu su 
lygiais koaliciją savo tarpe be jokių pašalinių vei- 
ksnių, kai įvyks tikra, o ne fikcijos vienybė. 

Parašai 


Red. prierašas „Sio straipsnio autorių 17 para- 
šų sudėti — redakcijoj. Svarbiam reikalui esant ga- 
lėsime juos paskelbti, bet dabar tai daryti pavojinga, 
nes bent tuo tarpu galėtų kai kurie ir nukentėti nuo 
mūsų „diktatorių“. 


VINCAS KUDIRKA. 


Š. m. lapkričio 16 dieną suėjo lygiai 30 metų 
nuo mūsų tautos didvyrio, žymaus rašytojo ir kovo- 
tojo del tautos laisvės, tautos himno „Lietuva—tė- 
vyne mūsų, tu didvyrių žemė“ autoriaus d-ro Vinco 
Kudirkos mirties. Vinco Kudirkos darbai ir raštai vi- 
siems bent kiek apsišvietusiems lietuviams yra ži- 
nomi. Siandien Kudirka yra visos tautos pripažintas 
ir garbinamas, bet kai gyveno ir dirbo visuomenei, 
turėjo ne maža priešų, nes jo vedamuose laikra- 
ščiuose „Varpe“ ir „Ūkininke“ skelbė laisvas mintis, 
smarkiai pakritikuodavo ir kunigus del jų menko 
tautiško susipratimo ir pastangų skaldyti visuomenę 
siekiant tautos laisvės. Kudirkai buvo visai aišku, 
kad kunigai ir kunigų priklausantieji inteligentai, ne- 
gali vadovauti tautos judėjimui, nes patys yra pri- 
klausomi nuo lenkiškos bei sulenkintos dvasiškos 
vyresnybės, kuri per bažnyčias nori lietuvius nutau- 
tinti. Buvo, žinoma, atskirų kunigų (kaip štai kun. 
Tumas), kurie ta priklausomybė mažai tesivaržė, 
bet dauguma buvo arba priešingi tautiniam atgiji- 
mui, arba laikėsi visai nuošaliai, tie gi, kurie su sa- 
vo vyresnybės žinia dalyvavo tautiniame judėjime, 
tolerancijos ir sutartino darbo nepripažindavo, visuo- 
menę skaldydavo. Visa mūsų tautinio judėjimo isto- 
rija kuoaiškiausiai rodo, jog mūsų tautos dauguma 
galėjo pasiekti laisvę ir nepriklausomybę tiktai 
del to, kad jos vadai buvo nė nuo ko nepriklau- 
somi, laisvų pažiūrų veikėjai —Basanavičius, Sliūpas, 
Kudirką ir daugelis kitų pažangiųjų inteligentu. 

Kudirka mirė nebaigęs dar 40 metų amžiaus, 
1899 metais lapkričio 16 dieną. Jis paaukojo savo 
tautai ne tiktai savo gabumus, bet sveikatą ir gy- 
vastį. Jis nesusilaukė už savo darbus ne tiktai me- 
džiaginio atlyginimo, kurio visai ir netroško, nes visą 
amžių gyveno skurde, bet nesusilaukė ir dvasinio 
pasitenkinimo, nematė dar plataus tautinio susipra- 

timo, nebuvo dar spauda atgauta, nebuvo dar jokios 
laisvės. Jis mirė, bet jo mintys gyveno tautoj. Jo 
pasekėjai vykdė tas mintis gyvenime ir susilaukė 
gausingų vaisių. 

Labai daug Kudirka yra pareiškęs tokių min- 
čių, kurios dar toli gražu neįsikūnijo gyveniman, 
ypač gi mūsų krašte. Kai kurios naudinga bus pri- 
minti. 

Kudirka gerai ir teisingai suprato, kad lietuvių 
tautos svarbiausias pagrindas buvo ir yra kalba: jei- 
gu išnykusi būtų kalba, būtų žuvusi tauta. „Varpe“ 
štai kaip jis apie tai rašo: 

„Iš kur mūs tautystė gali būti stipri ir nepasi- 
duoti nuodingoms rūdims, jeigu mes patys ištraukia- 
me iš po jos pamatą, atimame ramstį — vienu žo- 
džiu, jeigu mes patys neapkenčiame savo prigimtos 
kalbos?... Maža tik dalis išdrįstą prisipažinti prie 
jos atvirai, didesnė gi myli lietuvišką kalbą kokia 
ten paslaptine, pakampine meile, lyg nelegališką pa- 
čią, su kuria gėda pasirodyti prie žmonių. Rodosi, 
kad lietuvis toks, kaip pasakys ką lenkiškai, tai jis 
ponas, jis išmintingas, jis didis, o pasakęs tą pat 
lietuviškai —liktų klapas, kvailys, pašlemėkas". 

Paduodame dar keletą Kudirkos eilių: 


LABORA. 


Kol jaunas, o broli, sèk pasėlio. grūdus, 

ir dirvos neželdink! Tada, kai tu jausi, 

kad kūnas tau stingsta, dvasia jau susnūdus, 
vėlu bus juk dirbti: nei sėsi, nei piausi. 


Kol dega krūtinėj šventa ugnis toji, 

kur šaukia į darbą ir duoda tiek vieko, 
jog menkas ir silpnas net milžinu stoji, 
o dirbk, idant neitų ugnis ta ant nieko! 


Kol da idealais, o broli, gėriesi, 

tu siek idealo, tik doro ir aukšto. 

O skubink! Paskui tu... jų išsižadėsi 

del trupinio aukso, gardaus valgio šaukšto, 
po 


Gyvenimo knygų skaityki kas lapą 
nestodams, kad kartais į tinginius kliuvęs, 
tu nesupelytum ir neitum į kapą 

be likusio ženklo: kad žmogumi buvęs. 


O jeigu apilsi sunkiam darbe savo 

ir, nykstant jėgoms jau, nuliūsi, nerimsi, 
tai žvilgtelk į darbą jaunų draugų tavo — 
viena akimirka iš nauja atgimsi. 


NE TAS YRA DIDIS. 


Ne tas yra didis, prieš ką milijonai, 
prispausti grandinėms, žemyn galvas lenkia, 
o dvasioje keikia; didi ne tironai, 

kurie reikia garbint, nors jie visiems kenkia. 


Tik tas yra didis, kurs gyvastį savo 
paskyrė vis teikdamas artimams laimės, 
kuris didžius darbus žmonijai aukojo, 
kuriam žmonės klaupia dėkot ne iš baimės. 


Ne tas yr galingas, kuriojo galybė 
tik ašarų, kraujo upeliuos braidytų, 
kurio galią skelbtų griuvėsių daugybė, 
sudegintų turtų, žmonių išžudytų. 


Galingas tasai, kurs be kraujo gal skleisti 
žmonijoj brolybę iš krašto į kraštą, 

kur vargdieniams duoda jų strėnas attiesti, 
palengvindams sunkią gyvenimo naštą. 


Ne tasis drąsus yr, kur, stvėręsis kardo, 
dantis griežia, rodos žvėris koks įniršęs, 
ant artimo šoka, jo gyvastį ardo, 

kad pats yra žmogus visai užsimiršęs. 


Drąsiu tiktai tąjį mes turim vadinti, 
kuris už minties mūs kovoja liuosybę, 
kur nuomones savo išdrįsta apginti, 
kur į akis žmogui pasako teisybę. 


a. O as 


Mūsų krašto kaimo uždaviniai. 


Visam pasauly kaimo gyventojai griežtai ski- 
riasi nuo miestėnų, kaimiečiai visur stengiasi mie- 
stiečius pavyti, bet niekur neįstengia. Kaime mažiau 
patogumų ir susisiekimo, ir šviesos ir lavinimosi at- 
žvilgiu, todel kaimas su miestu pilnai susilyginti ne- 
gali ir vargu kada galės. 

Tačiau miestui taip pat niekada nepavyks pa- 
siekti ir kaimo gerųjų gyvenimo pusių — kaimo 
tyro oro, ramaus, nervų neardančio gyvenimo, sveiko 
nesugedusio maisto. O tuo tarpu moraliniu atžvil- 
giu kaimas visados buvo ir bus augščiau už miestą, 
nes, jei kaimiečiai negamintų maisto produktų, mie- 
stiečiai turėtų pakabinti dantis. 

Svarbu tik, kad kaimas nuolatos siektų gere- 
snės kaimiškos gerbūties, kad pats stengtų sočiai 
maitintis, kad turėtų pakankamai maisto produktų 
parduoti, kad kaimo butai būtų šilti gražūs, kad ja- 
me tarptų išmintingos pramogos ir apšvieta, kad 
kaimo gyventojas nejaustų nuolatinio vargo, kad 
kaimišku gyvenimu galėtų džiaugtis. 

Lyginant šio krašto lietuviškąjį kaimą su vaka: 
rų ir šiaurinės Europos kaimu, net su N. Lietuvos, 
ypač vadinamų suvalkiečių kaimu, tenka pripažinti, 
kad mūsų kaimui sunku šiuo metu susilyginti su te- 
nykščio gyvenimo gerbūtimi. < 

Mūsų daugely vietų ir žemė prastesnė, negu 
ten, ir tos žemės gyventojai po maža teturi ir dau- 
gumoj vietų ta žemė išskirstyta siaurais rėžiais. Bet 
net ir ten, kur ta žemė gera, o tokių vietų yra ne- 
maža, mūsų žmonės gyvena prasčiau, negu imtoj 
pavyzdžiui suvalkiečiuose. Ypač metasi į akis dide- 
snis suvalkiečių gyventojų savigarbos jausmas, pa- 
lyginant su daugumos šio krašto gyventojų tuo pat 
jausmu. Ten kaimo žmogus jaučiasi lygus kiekvie- 
nam ponui pilnateisis pilietis, retai kada skundžias, 
turi pakankamai gyvenimo džiaugsmo, o čionai kai- 
mo žmonės iš senovės papratę žemai lenktis prieš 
kiekvieną, net pagarbos nevertą, poną, nesijaučia 
pilnateisiais lygiais kitiems piliečiais, dažnai skun- 
džiasi, kad sunku gyventi, o neieško bent kiek drą- 
siau, kaip iš kasdieninių vargų išbristi. 

Šis nuolatinis kaimo žmonių nusiskundimas 
kasdieniniais vargais, atsidėjimas tik Dievo valiai yra 
sunkiausias nelemtos praeities palikimas dar iš bau- 
džiavos laikų. Kol nuo jo šio krašto kaimo žmonės 
išsivaduos, praeis dar ne maža laiko. O tuo tarpu 
kaimo gyvenimas sparčiau pradės gerėti tik tada, 
kai kaimiečiai pradės rečiau nusiskusti, o daugiau 
pasitikėti savo jėgomis ir savo sumanumu. 

Bet šio kaimo aušra jau pradeda brėkšti. Jau 
yra daug pažymių, kad šio krašto lietuviškas kai- 
mas pradeda vaduotis iš amžiais jam įdiegtų ver- 
giškumo įpročių. Tai šen, tai ten jau žmonės net 
valdžios neskatinami pageidauja skirstytis vienasė- 

džiais. Ir vienur, ir kitur patys žmonės sutaria kurti 
pieninę ar ūkio ratelį. Kai kur gi jaunimas net 
„Šventojo Kazimiero“ draugijos instruktorių drįsta 
prašyt patarti, kaip sukurti tai draugijai lygiagretės 
organizacijos, kad ir „Kultūros“ skyrių. Su moky- 
klomis eina panašūs dalykai. Jau vietomis gyven- 
tojai pageidauja, kad mokykla būtų ne tik perša- 
mos draugijos, bet ir kitos kurios, sulig gyvento- 
jų noru. 

Iš tų kelių pavyzdžių jau matyti, kad šio krašto 
kaimas jau pradeda veikti sava iniciatyva, jau ieško 
naujų gyvenimo kelių, jau net ir bažnyčia, kurioj per 
amžius buvo vietos lietuviai lenkinami, pradeda nu- 
stoti savo visagalės reikšmės dvasiniame jų gyve- 
nime, nes jau dvasiniai kaimo žmonių reikalai da- 
rosi platesni. 

Taigi, šio krašto lietuviškam kaimui jau pra- 
deda naujas gyvenimas dienoti ir yra vilties, kad ir 
kaimo gerbūtis nuolatos sparčiais žingsniais ims 
kilti. 

Didžiausia kliūtim vietos kaimo gyvenimui ge- 
rėti yra nelemtas iš slavių atėjęs paprotys dalyti 
vaikams net mažus žemės plotus. Su šiuo papročiu 
kaimo susipratę gyventojai tur pradėti pirmoj eilėj 
kovoti. Didžlaukis gal dar ir gali padalyti savo že- 
mę vaikams taip, kad jie turėtų pakankamai duo- 
nos ir prie duonai. Bet kai mažažemis dalina ko- 
kias šešias dešimtines kokiems keturiems vaikams, 
tai daro didžiausią kvailybę, nes visus daro elgeto- 
mis, neparodydamas jokio sumanumo kaip nors ki- 
taip aprūpinti vaikus. Tėvų pareiga žiūrėti, kad vai- 
kas, kuriam žemę paves, galėtų ir pats išsimaitinti ir 
tėvus užlaikyti, o kitus vaikus turi ar kokio amato 
pramokyti;-ar-kiek dalies primokėti ar bent sveikai 
išauginti ir pripratinti dirbti, kad stengtų kur pas 
svetimus užsidirbti duoną. Anksčiau minėtų suval- 
kiečių pavyzdys mus šiuo reikalu labai pamoko. Ten 
jau niekas nepamena, kad tėvai dalytų vaikams že- 
mę ir daugiausia del tos priežasties to krašto ger- 
būtis nuolatos kįla ir jei tėvai gyveno gerai, vaikai 
stengiasi gyvent dar geriau. 

Jei sumanesnieji šio krašto lietuviai pradės šį 
paprotį įgyvendinti, jų pavyzdžiu be abejo pradės 
sekti ir labiau atsilikusieji, o tada kaimo gerbūtis 
pradės daug sparčiau kilti, ir vietos lietuviai turės 
ne tik žemdirbių, bet ir įvairių rūšių amatininkų, 
pirklių, proto darbininkų. ir t. t, o tada nereiks skų- 
stis, kad lietuviui lemta tik vargas vargti. 

Paminėjus žodžius pirklys, baigiant, galima ir 
apie jį šiuo kartu kiek pasakyti. Pirkliu tapti, reik 
kapitalo, bet pradėti pirklio mokyklą eiti galima 
ir su maža kuo. Juk kaime yra tokių šeimynų, kur 
koki keturi vyrai, žiemomis neturėdami ką veikti, 
šildosi pas pečių, tik apsišerdami vieną arklį. Turė- 
dami savo arklį, kurį vis tiek reikia šerti, ar nega- 
lėtų susitarę su kokiu didesniu miestelio ar miesto 
pirkliu  pavažinėti po kaimus, supirkinėdami ūkio 
produktus. Tai, žinoma, nelengvas darbas, reikalin- 
gas daug apsukrumo, bet gabesniems galimas, ir tai 
būtų gera mokykla pasidaryti prekybininku. 

Žodžiu, reikalinga tik drąsa, sumanumas, o žemė 
dalyt nereiks, ir kaimo gyvenimas gerės. 


A. Valaitis. 

KORESPONDENCIJOS. 


Gėliūnai, Vil.-Trakų apskr. Š. m. spalių 6 d. 
buvo čia Liet. „Kultūros“ Šviet. D-jos Gėliūnų sky- 
riaus narių susirinkimas. Kadangi „Sv. Kazimiero" 
D-jos „pionieriai“ labai daug ir įvairiais būdais šmei- 
žia „Kultūros“ d-jos steigėjus, aiškindami savaip 
draugijos atsiradimą ir jos įstatus bei tikslą, tai tuo 
pačiu jau suįdomino visus gėliūniečius. Dėlto tai to 
susirinkimo ir „Kultūros" Centro Valdybos atstovo 
atvažiavimo laukė ne vien skyriaus nariai, bet visi 
Gėliūnų gyventojai. | susirinkimą prisirinko pilna 
P. Laurynavičiaus pirkia. Centro atstovė p. T. pla- 
čiai paaiškino „Kultūros“ įstatus ir d-jos atsiradimą 
bei tas mūsų visuomenės gyvenimo sąlygas, kurios 
privertė vienai žmonių grupei atsiskirti ir įsteigti šią 
draugiją. 

Kalbos metu pirkioje buvo tylu, klausytojai 
elgėsi labai pavyzdingai ir to nepasitenkinimo, kurį 
„matęs" „Vilniaus Rytojaus" korespondentas, nė žen- 
klo nebuvo. Veltui jis, o kartu su juo ir „Viln. Ryt." 
ponai, mano sodietį tokį aklą esant, kad nematytų 
susidariusios padėties ir dabartinių „visuomenės vadų" 
taktikos. 

Po paaiškinimų p. T. perskaitė, negalėjusio 
atvykti, p. V. referatą: „Kairieji ir dešinieji". 

Pasibaigus susirinkimui, jaunimas ėmė šokti. 
Tuo tarpu du trys „kazimierninkai" stengėsi įtraukti 
į ginčus „Kultūros“ narius ir vilniškius svečius. Siek 
tiek pasikalbėta mūsų gyvenimo reikalais. 

Apie 12 val. nakties „Kult.“ skyriaus pirminin- 
kas, sekretorius, p. T. ir vilniškis moksleivis M. nuėjo 
į kitą pirkią vakarieniauti, iš kur vilniškiai turėjo 
apie 2 val. naktį važiuot į stotį. -(Nakvoti — kaip 
„Viln. Ryt." korespondentas rašo, nieks nemanė). 


Mat, „V. R." vis taip: jei sakysi balta", jis sakys 
„juoda“; išeisi iš „Šv. Kazim.”.d-jos, jis sakys — iš 
„Kultūros“). 

ia tai „kazimierninkai" parodė, ką moką ir 
kas jie esą. 

Negailestingai šmeižiami „bedieviai"“ — kultūri- 
ninkai nė karto nebuvo nė vienu aštresniu žodžiu. 


įžeidę nei vieno kazimieriečio, nei jų prelegentų, 
nors pastarieji, atsilankydami į mėnesį kelius kartus, 
ne vieną kartą ir neteisingą žodelį mesdavo „Kul- 
tūros" adresu. Tuo tarpu „geri katalikai", „kultū- 
ringi” žmonės pasielgė kitaip. Nuėjus minėtiems 
asmenims vakarieniauti, jie (kaip vėliau išsiaiškino 
buvo jų ne vienas) suradę 6 svarų akmeni iš gatvės 
sviedė langan. Žmogelio langas išbyrėjo iki pasku- 
tinio stiklo šmotelio. Akmuo atšoko nuo rėmų atgal. 
Tikrai „katalikiškas“ darbas taikyti žmonėms į pa- 
kaušį ir daužyti savo kaimynų langus akmenimis! 

Už ką? — Tur būt, už tai, kad „Kultūros" pre- 
legentai netaip elgiasi, kaip kad jie norėtų. Mat, 
pasirodė visai ne toj šviesoj, kaip įprato piešti kun. R. 
tarnai. Bekalbėdama susirinkime, p. T. visai nepuolė 
nei Dievo, nei Voldemaro, — skandalas! Ką gi rašys 
„Viln. Ryt."'? 3 2 

; — Saukė: „Tegyvuoja „Kultūra“!?" 

— Galėjo taip padaryti, bet — deja, ir to ne- 
kalto šūkio nebuvo! (Įdomu kokiomis ausimis klausė 
„V. R." korespondentas). 

Ne, gerbiamieji! Akmenimis savo tikslo nepa- 
sieksite. Akmuo gali suskaldyti galvą, bet nesuskal- 
dys idejos; jūsų šmeižtai, žmonių papirkimai ir kiti 
elgesiai parodo, kad jau paskutinio šiaudelio stve- 

riatės! lr jei nenustos dar klaidint žmonių už pini- 
gus važinėjantieji kun. M. „Bolševizmu“ apsišarvoję 
„prelegentai"“, kišdami į vieną maišą bolševikus su 
kapitalistais; minėdami žmonėms nežinomą (vargiai 
ar patys bežino) Markso vardą bei šaukdamies kur 
reikia ir nereikia prieš tikinčius sodiečius Dievą 
(kurį patys vargiai ar betiki) — tai ir tą paskutinį 
šiaudelį pamesite. 

O jeigu prie viso to prisidės dar „Viln. Ryt." 
„apsirikimai", tai kun. R. neužteks lėšų netik saldai- 
niams, bet ir „prelegentams“ apmokėti. 

T-—sa. 


LAIŠKAI | REDAKCIJĄ. 


Gerbiamoji Redakcija! 
Prašom duoti vietos šiam mūsų raštui: 


PROTESTAS. 


Mes, žemiau pasirašiusieji, Gėliūnų sodžiaus gy- 
ventojai lietuviai, protestuojame prieš tokį šmeižimą 
p. „papaliuko", kuris tilpo „Viln. Ryt." 35 Nr. „Kaip 
skaldoma lietuvių vienybė". Ten daug prasilenkta 
su teisybe, del Jono Laurynavičiaus, arba kaip 
ten paminėta—,„Jonelio". Labai mums kaipo broliams 
lietuviams nesmagu ir graudinga pasidarė, kai mes 
perskaitėm, arba girdėjom, kaip kiti skaitė, kad mūsų 
Rytų Lietuvos Gervėčių “parapijos darbuotojas liko 
per laikraštį taip baisiai ir nekaltai apšmeižtas. 
J. Laurynavičius 1910 m. jau buvo susipratęs lietuvis 
ir 10 metų būdamas pats skaitė ir kitiems platino 
laikraštį „Aušrą“. 1911 met. atvažiavus į Gervėčių 
parapiją kun. Jazukevičiui, J. L. geriausiai mokėda- 
mas lietuvių kalbą, mokė kitus ir rengė vaikus prie 
pirmosios išpažinties. Taip pat jis pirmas nuėjo gie- 
doti Gervėčių bažnyčios chore ir daug lietuvių pa- 
traukė. Steigiant lietuvišką mokyklą J. L. pirmas 
pasirašė po prašymu; 1928' metais dalyvavo visuose 
lietuvių rengiamuose vakarėliuose; 1925 m. prisidėjo 
prie šv. Kazimiero d-jos skyriaus įsteigimo, nors 
pats prie jo prisirašęs nebuvo, 6 kodel-—-tai visiems 
Gėliūniečiams žinoma... Rengiant vakarėlius J. L. pir- 
mas organizuodavo jaunimą, o paskutiniu laiku liko 
taip apšmeižtas nekaltai p. „Savojo“, p. „Akies" ir 
p. „papaliuko", del asmeniškų nesusipratimų. Taigi, 
protestuojame prieš viešus šmeižtus žmogaus, kurs 
buvo ir yra pavyzdingas mūsų krašto lietuvis. Šalin 
šmeižtai! Lai gyvuoja doros ir teisingos korespon- 
dencijos! 

Gėliūnai, 1929 metų XI--1 d. 


Redakcijos pastaba: Seka apie 100 parašų, ku- 
rių del vietos stokos neskelbiame. Be to redakcija 
šį protestą turėjo sutrumpinti. Ištisai, taip, kaip jis 
parašytas, del svarbių ne nuo mus: pareinančių prie- 
žasčių ir del vietos stokos, spausdinti buvo negalima. 


Pareiškimas. 


Mes, žemiau pasirašę, Gėliūnų sodžiaus šv. Ka- 
zimiero Draugijos nariai, matydami, kad šv. Kazi- 
miero draugijoje jokios tvarkos nėra, o tik visokie 
papiktinimai, kitų šmeižimai, o save į aukštybės 
kėlimas viešpatauja, ir negalėdami vienybėje dirbti, 
išstojame. 

Valdybos nariai: (parašai) Sekretorius — Anta- 
nas Jodzevičius, Kasininkas — Juozas Laurynavičius. 


Nariai: Jonas Urbanavičius, Marė Laurynavičiutė (trys 
kryžiukai), Antanas Laurynavičius, Stasys Barauskas, 
Kastantas Jakovlėnas. 

Gėliūnai, 1929 m.—XI—1 d. 


Redakcijos pastaba: Gėliūniečių laiške pažy- 
mėta, kad Gėliūnų šv. Kazimiero skyriuje bepasili- 
kęs tik vienas pirmininkas, o buvę arti 40 narių. 
27 nariai, kaip buvo paskelbta „Vilniaus Sviesoj", 


išstojo dar pavasarį ir sukūrė „Kultūros“ dr-jos sky- 


riu. Visa tai įvyko be jokios „kultūrininkų"“ agita- 
cijos. 
Pareiškimas. 
Kadangi „Vilniaus Rytojuje“ buvo rašyta, būk 
pirmaeiliai vilniškės „Kultūros“ draugijos nariai 


„bendradarbiaują -su N. Lietuvos politiniais emigran- 


tais, platiną jų laikraštį „Pirmyn“, šiuomi pareiškia- 
me, kad fai yra netiesa, jokio bendradarbiavimo su 
politiniais emigrantais nėra ir nebuvo, nieks iš „Kul- 
tūros" draugijos narių, kiek valdybai yra žinoma, 
laikraščio „Pirmyn“ neplatina. 

„Kultūros“ Švietimo draugijos 

Centro Valdyba. 


Vilnius 1929 m.—XI-19 d. 


POLITIKOS APŽVALGA 


N. Lietuvoj, kaip žinome, pasikeitė valdžia, val- 
džios priešaky nebestovi p. Voldemaras, kuris visai 
tapo pašalintas, jo vietą užėmė agronomas J. Tū- 
belis, užsienių gi reikalų ministeriu tapo paskirtas 
tos ministerijos generalis sekretorius dr-as Zaunius. 
Vidaus gyvenime pasidarė ramiau, nebegirdėti apie 
sušaudymus, nors karo teismuose ir teisiama dar ne 
maža p. Voldemaro laikais suimtų jaunų žmonių del 
įvairių politinių prasižengimų. Daugiau dėmesio krei- 
piama į gyventojų sandorą, vyriausybės spaudoj ne- 
besimato  demoralizuojančių straipsnių, kuriuose 
anksčiau visi p. Voldemaro priešai buvo apšaukiami 
lenkų agentais. 

Pastaruoju laiku ėjo N. Lietuvoj valsčių sava- 
valdybių rinkimai; tie rinkimai vedami p. Voldemaro 
valdžios išleistu nauju įstatymu, kuris visai maža 
kuom skiriasi nuo rusų laikų įstatymo; rinkimuose 
neturi teisės dalyvauti visi bežemiai ir mažažemiai, 
išrinktieji gi valsčiaus atstovai yra priklausomi nuo 
valdžios. Pasak opozicijos (vyriausybei priešingos) 
spaudos, tuose rinkimuose visai maža žmonių te- 
dalyvavę, kai kur tik po 10—15 žmonių. 

Lietuvos užsienių politikoj tuo tarpu nieko 
naujo. Naujas užsienių reikalų ministeris pažadėjo 
rūpintis palaikyti gerus santykius su visomis valsty- 
bėmis, išskyrus Lenkiją, su kuria jokių tiesioginių 
santykių nebūsią, kol nebus teigiamai išspręstas Vil- 
niaus klausimas. 

Del Vilniaus klausimo lenkų spaudoj vėl keliama 
daug triukšmo, nes vienas augštas Lenkijos užsienių 
reikalų ministerijos valdininkas, p. Holėwko, viešė- 
damas Rygoj turėjo pasikalbėjimą su lietuvių lai- 
kraštininku, kuriame pareiškęs, kad Vilniaus klau- 
simą Lenkija laikanti atviru. Lenkų endekų spau- 
da daro priekaištų Lenkijos valdžiai, kad toji Vil- 
niaus klausimą laikanti neišspręstu. Sulig Tautų Są- 
jungos rezoliucijos 1927 m. gruodžio10 dienos taip 
ištikrųjų ir turėtų būti 

Lenkijos vidaus gyvenime tuo tarpu ramu; lau- 
kiama įvykiu gruodžio mėnesy, nes gruodžio 5 d. 
turi susirinkti nesenai paleistas, nė vienos dienos 
nuo pavasario neposėdžiavęs seimas. Valdžia, ypač 
gi marš. Pilsudskis, veda su seimu griežtą kovą. 
Marš. Pilsudskis nori paskelbti naują konstituciją, 
kuri labai suvaržo piliečių, ypač gi jų išrinktų at- 
stovų teises. Lenkijos mažumoms naujoji konstitu- 
cija beveik visai nebeduoda galimybės legaliu keliu 
per seimą ginti savo kultūrines teises. Seimo atstovų 
dauguma del įvairių sumetimų nesutinka naujos 
konstitucijos priimti. Valdžia gi, kaip tai nesenai 
pareiškė viešai ministerių pirmininkas Svitalskis, nu- 
sistačiusi yra būtinai, neatsižvelądama į Seimą, naują 
konstituciją pravesti. Kaip ji tai padarys, parodys 
netolimoji ateitis. 

Vyriausybei priešingos partijos, ypač gi darbi- 
ninkų ir ūkininkų atstovai, veda smarkią agitaciją 
prieš naują konstituciją ir vyriausybę. Vyriausybės 
autoritetą viduje ir užsieniuose labai sumažino val- 
stybės kontrolės paskelbti protokolai, iš kurių ma- 
tosi, kaip valdžia visai nesiskaitydama su seimu 


netiksliai eikvojanti iš gyventojų surinktus mokesčius. 


Keletas šimtų milijonų zlotų išleista be seimo žinios. 
Ne maža esą išleista visai nepateisinamiems reika- 
lams, kaip štai pašalpoms nežinomiems asmenims 
del nežinomų nuopelnų, įvairių asmenų vaišinimams 
restoranuose, keletas net tūkstančių išleista „repre- 
zentacijos“ papirosams, ir t.t. Valstybės kontrolės 
protokolai davė labai daug medžiagos opozicijai, 
kuri, ypač gi lenkų socialistai, smarkiai kritikuoja 
valdžią ir reikalauja pasišalinti, neatsižvelgdami į tai, 
kad faktinu valdžios vadu yra marš. Pilsudskis, ku- 
ris prieš karą pats buvo socialistu, nemažai ko- 
vojo del darbo žmonių laisvės, pastaruoju gi laiku, 
kaip rašo lenkų socialistai, susibičiuliavęs su dvari- 
ninkais ir kapitalistais. 

Apie tai, kas girdėti kituose kraštuose, parašy- 
sime kitame numeryje. 


N. LIETUVA. 


Paspirtis ūkininkams. N. Lietuvoj javai 
šiemet užderėjo gana gerai, bet jų kainos, priklau- 
sydamos nuo tarptautinės rinkos, pradėjo greitai 
smukti. Kaimo žmonėms tai sudaro didelį nuostolį, 
nes sumažėja kaimo gyventojų numatytos pajamos. 
Todel N. Lietuvos vyriausybė paskyrė vieną milijoną 
litų supirkinėti iš smulkesnių žemdirbių javus, kad 
kainos bent žemiau nepultų. 

Sveikatos reikalai. Sveikatos departamen- 
tas jau yra paruošęs įstatymą kovai su venerinė- 
mis ligomis. Sulig tuo įstatymu visi tomis pavojin- 
gomis sveikiesiems ligomis turės registruotis, regi- 
stratoriai turės saugoti paslaptį, o kurie nesaugotų 
bus sunkiai baudžiami. Laisva valia užsiregistravę 
ligoniai bus veltui gydomi, galės patys pasiiinkti 
daktarą. Bet jei kas sergąs venerine liga slėptusi, 
tai susektas bus priverstinai gydomas, už gydymą 
turės mokėti, o jei ką užkrėstų, tai bus sunkiai 
baudžiamas sulig baudžiamojo kodekso 468 straipsniu, 
nurodančiu bausmes už sunkius kūno sužalojimus. 

Partijų reikalai. Pasikeitus N. Lietuvos vy- 
riausybei, pradėjo laisviau jaustis opozicinės partijos 
ir nesenai įvykusiame valstiečių liaudininkų centrali- 


nės tarybos ir centralinio komiteto posėdy buvo 
pabrėžiama, kad jau prasideda kiek laisvesnis reži- 
mas ir kad yra vilties greičiau prieiti prie demokra- 
tiškesnio ramaus susitvarkymo. Susivažiavime taip 
pat buvo smerkiama teroro žygiai ir iš kraštutinių 
opozicionierių pusės. 

Degtukuų monopolis. Vyriausybė jau bai- 
gia derybas su Švedų degtukų sindikatu del mono- 
polio. Kaip numatoma, šis biznis bus naudingas 
kraštui, nes gaunama paskola, o gyventojams ne- 
bus jokio apsunkinimo, nes degtukų kaina liks ta 
pati, kaip lig šiol. 

Kaunas greitai auga. Būdamas N» Lietu- 
vos vyriausiu miestu, Kaunas iš suskurdusio miesto 
greitai virsta euro peišku. Numatoma, kad už poros 
metų jau Laisvės Alejoj nebeliks jokio menko na: 
mo, taip pat jau pradės veikti nuo gruodžio menė- 
sio ir centralinė vandentiekio stotis. 

Klaipėdos kraštas. Šis kraštas nuolatos 
artėja prie visos N. Lietuvos, nes pats gyvenimas 
verčia ir vietos vokiečius daugiau žiūrėti į Kauną, 
negu į Berlyną. Dabar eina mišrios lietuvių 
vokiečių komisijos derybos del pilietybės, o su- 
lig konvencija nuo 1930 sausio mėn. 1 d. Klaipė- 
dos krašto gyventojai jau pradės tarnauti bendroj 
Lietuvos kariuomenėj. 


KRONIKA. 


Vienybė... bet mūsiška. „Vilniaus Ryto- 
jus" Nr. 53 straipsny „Kas ardo mūsų vienybę“ rašo, 
kad esą reikalo lietuviams dirbti sujungtomis jėgo-“ 
mis, jau tuo patim pripažindamas, kad vietos lietu- 
viai nėra vienodų pažiūrų. Tuo tarpu straipsnio gale 
prieina prie išvados, kad kas nesilaiko kunigų autoritetų 
pasauliniame gyvenime, negali vienybėj dirbti. Tokios 
išvados galimos tik ten, kur amžiais įsivyravęs kle- 
rikalizmas, kaip mūsų krašte. Kitur gi, kad ir Vokie- 
tijoj, Belgijoj, apie tai kunigai nesvajoja ir net sten- 
gia sudaryt koalicijas irsu protestantais ir su socia- 
listais. 

„V. Rytojaus“ red. žiniai. Patyrėme, kad 
L. V. straipsnis: „Kas ardo mūsų vienybę" nėra pa- 
ties autoriaus nuomonės išraiška, bet gražiai nuko- 
pijuotas iš „Vairo“ žurnalo, 1914 m. 17—18 Nr. Nr. 
(2 ir 12 pusl.). Pati tik trumputė įžanga paties auto- 
riaus yra parašyta. Tai jau tikras plagijatas. 

Sąžiningi „V. Ryt" bendradarbiai, nėra ko sakyti! 

Įsikurti, o ne įkurti draugijos skyrių. 
Iki šiol! mūsų sodžius buvo pripratęs prie tos keistos 
būklės, kad iš Vilniaus atvažiavę instruktoriai jiems 
kurdavo draugijų skyrius. Sodžius savo iniciatyvos 
nerodydavo, įkūrė draugiją ir gerai, vis šiokia tokia 
pramoga. Tačiau su tuo susigyvenę instruktoriai ir 
jų ponai šįmet jau pradeda stebėtis, kad sodžius 
tai šia, tai čia neprašytus "veikėjus paprašo nėšdin- 
tis iš kur atvažiavus. Sako: mes jūsų nekvietėm; ko- 
kios draugijos skyrių kurt norėsim, tokios ir atstovą 
pasikviesim. Taigi siurpryzai jau prasidėjo, o toliau 
jų bus daugiau. 

Vytauto Didžiojo jubiliejus. Kitais metais 
spalio 27 d. sueina lygiai 500 metų nuo Vytauto 
Didžiojo mirties. N. Lietuvoj ir Amerikoj organizuo- 
jami komitetai toms sukaktuvėms švęsti. Visur tokie 
komitetai buvo kultūrinių draugijų atstovų renkamį; 

pas mus tik Vilniuje jis išrinktas mūsų „diktatorių“ 
nuožiūra. Del tokio komiteto sudarymo, nors jo pir- 
mininku ir išrinkas tinkamas žmogus, kilo protestų 
ir jaunimo tarpe: į komitetą neįeina nė vienas stu- 
dentų sąjungos atstovas. Iš „Kultūros“ draugijos na- 
rių kai kurie į susirinkimą buvo pakviesti ir vienas 
išrinktas, kitas kooptuotas į komitetą, bet vargiai 
jie tame komitete norės pasilikti, nes be abejo jie 
„tos malonės" įgijo, del diktatorių noro „kultūri- 
ninkus” suskaidyti. Mat, mūsų „diktatoriai“ „Kultū- 
ros" draugijos nepripažįsta ir ją boikotuoja. 


Ad memoriam. Švento Kazimiero draugijos 
skyriai dirba kultūrinį švietimo darbą ir iš širdies ga- 
lima palinkėti, kad jų globėjas jiems padėtų. Tenka 
tik perspėti, kad dangiški reikalai ilgainiui nebūtų 
suprofanuoti žemiškais, nes kaip tenka patirti, už 
visos lietuvių visuomenės surinktas aukas didelė- 
mis partijomis draugijos knygynams superkamos 
knygos yra veik išimtinai „Svento Kazimiero" drau- 
gijos centralės leidiniai. Nors tie leidiniai ir visi būtų 
geri, vis del to būtų per daug visos visuomenės lė- 
šomis palaikyti tik viena firma. Atsarga gėdos ne- 
daro: laikas pasižiūrėti, kad knygos nepakviptų la- 
šiniais. 

Mokytojų dėmesiui. Lenkų mokytojai turi 
Vilniuje „Naujo auklėjimo šalininkų" draugiją. Si drau- 
gija turi atskirų sekcijų, kaip pav.: Daltono siste- 
mos mokymo; socialės pedagogikos; Decroly siste- 
mos mokymo ir psichologinė sekcija. Pastarosios 
nariai savo paskutiniame susirinkime sumanė. tirti 
Vilniaus krašto vaiko psichologiją. Tuo tikslu nutarta 
sueiti į artimesnius ryšius su visais Vilniaus krašto 
lenkų mokytojais ir kaipo individualaus vaikų tyri- 
nėjimo pasekmes, sudaryti bendrą Vilniaus krašto 
vaiko psichologinį tipą. Anot tos sekcijos vedėjo, 
Vilniaus krašto vaikas (dziecko tutejsze) labai ski- 
riasi nuo Varšuvos ir Lvovo vaiko. 

Labai gaila, kad Vilniaus lenkų mokytojai, be- 
dirbdami šio krašto mokyklose, tik dabar pastebėjo 
tą skirtumą. Ir įdomu, kaip ši sekcija eis prie savo 
tikslo. Ar ji gaus rezultate tipą „dziecka wileńskiego” 
(„tutejszego"), ar „dziecka polskiego w Wilensz- 
czyžnie". 

Lietuvių mokytojams šis klausimas turėtų būti 
nemažiau svarbus. Galimas daiktas, kad į tą darbą 
bus mėginta įtraukti ir lietuvių mokytojai su visokių 
iš mokyklos valdžios (kad ir iš inspektorato) anketų 
pagelba. 

Taigi, čia reiktų liet. mokytojams, susiorgani- 
zavus tarti savo žodis, kurs daugiau priklauso jiems, 
gimusiems ir augusiems čia, negu atvažiavusiems iš 
Varšuvos ar Lvovo. 

Pravartu būtų ištirti ir sudaryti Vilniaus krašto 
lietuvio vaiko psichologini tipas. 

Kažin, ar šis lietuvio vaiko tipas skirtųsi kuom 
nors nuo lenkų mokytojų sekcijos atrasimojo tipo? 

m—ja. 

Nauja Liet. Studentų Sajungos Valdyba. 
XI.10 naujai išrinkta valdyba šiaip pasiskirstė parei- 
gas: pirmininkas A. Juškevičius, vicepirm. V. Mar- 
tinkėnas, sekr. J. Gaivenis, knygin. O. Palevičiūtė 
ir. iždin. M. Mikailaitė. 

Mūsų moksleiviai. Tenta konstatuoti, kad 
mūsų vilniškiai moksleiviai veikia nė kiek ne sil- 
pniau už studentus. „Atžalos" (jos dabartinis pirmin. 
Griciukas) sekcijos daro kas sekmadienį susirinki- 


mus, kuriuose kiek galėdami lavinasi. Nesenai įsi- 
steigė nauja „Atžalos“ sekcija—reforiy. Reikia pri- 
pažinti, kad tokia sekcija tikrai moksleiviams reika- 
linga ir jos įsisteigimą, nors ir per vėlų, reikia tik 
pasveikinti. Sekcijos uždavinys—lavinti moksleivius 
gražaus ir sklandaus kalbėjimo srity. Tikėkimės, kad 
baigę gimnaziją, mūsų moksleiviai tikrai dailiai kal- 
bės viešose vietose. Pažymėtina, kad kiekvienas 
šios sekcijos narys privalo per metus pasakyti bent 
po vieną kalbą. Pirmame sekcijos susirinkime (XI.10) 
pasakyta dvi kalbos, reikia pripažinti, visai vyku- 
sios. Sekcijos pirmininkas—mkn. V. Raginis. 


Moksleivių skilimas? Moksleivių tarpe pa- 
sireiškė skilimas griežtose formose. Kuomet? XI.17 d. 
įvykusiame „Atžalos“ kuopos susirinkime. Mat šiame 
susirinkime buvo svarstoma naujai sudaryti „Atžalos“ 
įstatai. „Atžalos“ uždavinys pakeistas ir šiaip sufor- 
muluotas: „lavintis tautinėj kultūroj, prisilaikant kri- 
kščioniškos etikos dėsnių". Seniau gi buvę: „lavintis 
katalikiškoj pasaulėžiūroj...“ Be to nauji įstatai ne- 
reikalauja turėti protektoriaus (Jo, tiesą pasakius, 
šių metų pradžioj viešai atsikratyta). Tie įstatai, su- 
prantama, leidžia būti „Atžalos" nariu ir nekataliką. 
Prieš tai gi, „Atžala“ buvo, nieko neslepiant, ateiti- 
ninkų kuopa. Aiškiai tad matosi, kad jos steigėjai, 
steigdami šią kuopą neturėjo galvoje moksleivių vie- 
nybės. Taigi suprantama, kad norėta atsikratyti tų 
įstatų, kurie kvepia partiškumu. Del to tad, kaip 
teko patirti, ir kilo kova. Balsavime tačiau už įstatų 
priėmimą pasisakė 54 moksleiviai (prie jų dar pas- 
kui prisidėjo 7). Prieš priėmimą balsavo 37 (iš jų 
7 atkrito). Pralaimėję demonstratyviškai apleido salę 
(šikaudami „mes katalikai!" ir t. p.) ir išrinko dele- 
gaciją, kuri lakstė skųstis į Centro kom., kun. Ta- 
škūną ir kitus (!!!). Toliau susirinkimas ramiai buvo 
tęsiamas. Tuo būdu priimta nauji įstatai. 

Kitą dieną komedija tęsėsi toliau.“ Surašyta 
„protestas“ prieš naujų įstatų priėmimą ir išrinktos 
delegacijos nešiota po įvairias prieglaudas ir ben- 
drabučius. Kiek parašų surinkta nežinome, norime 
tik pabrėžti patirtą faktą, kad šios delegacijos na- 
riai mušę vieno bendrabučio mažus vaikus, del to, 
kad jie nenorėję pasirašyti. 

Gražu, nėra ko sakyti! Aiškiai pasirodė mūsų 
jaunuomenės vadų auklėjimo vaisiai. 

Kuomi tas viskas baigėsi? Ogi pasitarime gim- 
nazijos direktoriaus su vienu kunigu nutarta „Atžala“ 
Jaikinai uždaryti. Finita la comedia. 

Redakcijos pastaba. Šis įvykis kuo aiškiausiai 
įrodo, kad mūsų gyvenimo „diktatoriai“, skleisdami 
savo spaudoj įvairias neteisybes katalikybės vardu, 
diskreditavo jau ir jaunimo tarpe katalikybės ideją; 
jaunimas jau aiškiai suprato, kad katalikybė naudo- 
jama tiktai kaipo įrankis jų partiniam darbui ir 
tikslui. 

Svečias iš N. Lietuvos. Šiomis dienomis 
atvyko Vilniun žymus rašytojas ir poetas Faustas 
Kirša. 

Iš lenkų gyvenimo. Pasibaigus iškilmėms, 
kuriomis tik, kaip rašo vienas lenkų laikraštis („Slo- 
wo"), Vilniaus lenkų visuomenė ir gyvena, nes šiaip 
atskirtas nuo naturalio kamieno Vilnius tik skursta 
ir jokios laimės neturi pasiekęs, kad ir lenkų tautininkų 
reikalavimų realizavimą. Lenkų gyvenime dabar tylu 
ir ramu. Visai tyliai praėjo ir vieno įžymaus lenkų 
veikėjo Liudviko Abramavičiaus 25 metų spaudos 

darbo sukaktuvės. Liudvikas Abramavičius tai vie- 
nintelis dabar Vilniuje įžymesnis lenkų veikėjas, 
laikraštininkas, mėnesinio „Przegląd Wilenski" re- 
daktorius, kuris propaguoja visų Vilniaus krašto tau- 
tų taikingą sugyvenimą ir lygybę, nepripažindamas 
supremacijos vien tik lenkų tautai. Del tokio savo 
nusistatymo p. Abramavičius visai beveik neturi 
draugų lenkų politikų tarpe, bet nepolitikuojančioj 
lenkų visuomenėj, ypač gi tarp sveikai galvojančių 
miestiečių ir sodžiaus inteligentų, kuriems pri- 
klausomybė nuo Varšuvos labai įgriso, turi ne ma- 
ža pritarėjų. Pono Abramavičiaus laikraštyje ma- 
tosi palankus nusistatymas ir N. Lietuvai, apie 
kurią kiti lenkų laikraščiai prirašo nebūtų dalykų. 
Tas palankumas lenkų ir sulenkintoj lietuvių visuo- 
menėj labai galėtų plisti, jeigu iš N. Lietuvos kuo- 
daugiau gerų žinių būtų, jeigu ten gyvenimas visai 
normaliai ir laisvai būtų tvarkomas. P. Voldemaras 
su savo provokacijomis ir šaudymais tam palankiam 
nusistatymui buvo labai pakenkęs, dabar reikia ti- 
kėtis, bus daug geriau, N. Lietuvos gyvenimas tu- 
rės įeiti į normalę vagą. 

Iš gudų gyvenimo. Gudų gyvenimas poli- 
tikos atžvilgiu pakrikęs. Vieni inteligentai orientuo- 
jasi į Minską, kiti į Varšuvą, tiktai gudų liaudininkų 
sąjunga ir gudų krikščionys demokratai eina savo 
keliu, turi savo. nepriklausomybės idealus, nevengia 
gerų santykių su lietuviais. Gudų krikščionys demo- 
kratai pasižymi tolerancija ir demokratingumu. 

Lapkričio 17 d. gudų gimnazijos bute įvyko 
akademija gudų veikėjo Jono Luckevičiaus dešim- 
ties metų mirties sukaktuvėms paminėti. Jonas Luc- 
kevičius gudų tautos atgimimui labai daug yra pa- 

-sidarbavęs;-be -to-sukūręs- Gudų -Mokslo Draugiją ir 
muziejų. Del gudų iškrikimo sukaktuvėse ne daug 
žmonių: tedalyvavo. 

Pranešimas. Kitame „Vilniaus Žodžio" nu- 
meryje bus vilniškės „Kultūros“ draugijos atsišau- 
kimas į Amerikos ir viso pasaulio lietuvius. 


ĮVAIRIOS ŽINIOS. 


Pranašauja šią žiemą busiant labai 
šaltą. Užsienio laikraščiuose šį rudenį dažnai pa- 
sitaiko žinučių, pranašaujančių šią žiemą būsiant la- 
bai šaltą. Šie pranašavimai daugiausia remiasi gy- 
vulių ir augalų stebėjimais. Bet įdomu, kad ir kiti 
reiškiniai tą patį sako. Pav., daugelio metų patyri- 
mais patirta, jog dideli rugpiūčio ir rugsėjo mėn. 
potvyniai šiaurės vakarų Indijoj, o taip pat plačiai 
išsilieję vasaros gale ir rudenį Nilo vandens leidžia 
pranašauti Europai šaltą žiemą. Po 1869, 1870, 1874, 
1878, 1879, 1887, 1890, 1892, 1894, 1895, 1916 metų 
didelių Nilo potvynių visad Europoj būdavo šaltos 
žiemos, ir atvirsčiai, kai Nilo potvyniai būdavo že- 
miau normos, o šiaurės vak. Indijoj rudens metu 
būdavo sausa, tada Europoj būdavo, palyginti, šiltos 
žiemos. Reikia pasakyti, jog kalbami potvyniai šie- 
met ypačiai dideli, pav., Nilo toks potvynis, kaip 
šiemet, esąs pirmas po 1878 m. 

Mėmery, žinomas saulės dėmių tyrinėtojas, To- 
lance ties Bordeaux observatorijos direktorius, pasi- 
remdamas visai kitais duomenimis (saulės dėmių, 


Leidėjas ir atsakomasis redaktorius Jonas Murinas. 


turinčių įtakos temperatūrai periodiniais atsikarto- 
jimais) taip pat pranašauja 1929 — 30 m. ypač šal- 
tą žiemą. Šio mokslininko, o taip pat Groszmayerio 
pernai metų pranašavimai visiškai išsipildė, nes jie 
abu pranašavo 1928/29 m. šaltą žiemą. 

Iš „Kultūros“. 

Remarko veikalas — filmoj. Garsiausias 
šiuo metu pasauly veikalas „Vakarų fronte nieko 
naujo“ (J. Kalnėno išverstas ir lietuvių kalbon) da- 
bar filmuojamas Amerikoj, Universal filmų dirbtu- 
vėj. Įdomu, ar filma padarys didesnį įspūdį už knygą. 

Si filmą parodys jau kitais metais. 

Išrastas spalvotų paveiksių perdavi- 
mas. Ne taip seniai tik svajota ir nevykusiai ban- 
dyta buvo telegrafu perduoti paveikslus ir fotogra- 
fijas. Dabar tatai pasiekta, nors netobulumų dar daug 
yra. Bet štai Berlyno inžinierius A. A. Ahronheim 
paskelbė sukonstruavęs aparatą, kuriuo bus galima 
siųsti vaizdus ir nuotraukas su radio telegrafo pa- 


galba ne tik paprastom dviem spalvom: juoda ir 
balta, bet ir keliomis spalvomis. Inžinierius savo pa- 
slapties dar neaiškina, nes nori tinkamai išmėginti 


ir kiek galima konstruktyviškesnį ir tobulesnį apara- 
tą parodyti. Nors siuntimo paslaptis nežinoma, bet 
manoma, kad spalvos turės būti pakeistos tam ti- 
kromis bangomis tam tikro įtempimo, kurios prii- 
mančiame aparate vėl virstų norimąja spalva. O kad 
garsai būtų galima spalvomis išreikšti, tai taip pat 
jau apytikriai surasta. Žinoma, aišku, kad paveikslas 
visomis savo spalvomis ir nebus galima išsyk per- 
duoti. Bus reikalinga pirma suskirstyti spalvomis ir 
kiekvieną spalvą skyrium perduoti. 
Iš „Kultūros". 


į skaitytojus. 


Mūsų laikraštis „Vilniaus Žodis" galės eiti ir 
kitais metais, gal net ir kas savaitę, jeigu žymi vi- 
suomenės dalis pritars ir parems. Kad tai redakci- 
jai ir administracijai būtų aišku dar prieš N. Metus, 
prašome visus tuos mūsų skaitytojus, kurie mums pri- 
taria ir sutinka užsiprenumeruoti laikraštį kitiems 
metams, pranešti tuo tarpu apie tai laiškais redak- 
cijos antrašu (Ludwisarska Nr. 8 m. 12). Laiškuose 
turėtų pasirašyti ne tik tie, kurių vardu bus siun- 
čiamas laikraštis, bet ir visi pritarėjai, nes gali juk 
susidėję išsirašyti laikraštį. Prašome rašyti korespon- 
dencijas, straipsnius, o kas gali atsiųsti ir aukų Jai- 
kraščiui leisti, nes tuo tarpu negalėsime padengti 
išlaidų iš ėmėjų pajamų, nors visi bendradarbiai ne 
tik veltui dirba, bet dar ir aukomis prisideda. Laiškų 
ir korespondencijų autorių pavardės nebus niekur 
skelbiamos. y 

„Vilniaus Šviesos" leidėjui prašant, „Vilniaus 
Žodis” tuo tarpu siunčiamas ir visiems to laikraščio 
b. prenumeratoriams. 

Redakcija ir Administracija. 

Spaustuvė „ZORZOS“, Vilniuje. 


